В довоенните години службата на „Болцано“ преминава без ярки събития. След влизането му в строй той е включен в състава на 2-ра дивизия крайцери на Първа ескадра заедно с „Тренто“ и „Триест“. По време на Втората италианско-етиопска война „Болцано“ заедно с другите бойни единици подсигурява комуникациите. Както и болшинството кораби на италианския флот, той има ред походи към бреговете на Испания по време на гражданската война, осъществявайки блокада на крайбрежията. През октомври 1938 г. той конвоира 4 лайнера, на които се връщат в Италия 10 000 легионера, воювали в Испания. Заедно с другите тежки крайцери „Болцано“ нееднократно участва във военноморски паради, в т.ч. и парада на 5 май 1938 г. в чест на Адолф Хитлер.